b'\n_START_ARTICLE_\nGoli otok\n_START_PARAGRAPH_\nGoli (bolj poznan kot Goli otok) je otok v Jadranskem morju blizu hrva\xc5\xa1ke obale, le\xc5\xbei med Rabom in celino v Kvarnerskem zalivu._NEWLINE_Goli, na katerem stoji svetilnik, ima povr\xc5\xa1ino 4,53 km\xc2\xb2. Dol\xc5\xbeina obalnega pasu_NEWLINE_je 14,297 km. Najvi\xc5\xa1ji vrh je 227 mnm visoka Glavina. Otok je prakti\xc4\x8dno brez rastlinja (gol) in nenaseljen, le na ju\xc5\xbenem delu je nekaj rastlinja in nekaj uval. Iz pomorske karte je razvidno, da svetilnik, ki stoji na rtu Sajalo oddaja svetlobni signal: R Bl 5s. Nazivni domet svetilnika je 5 milj.\n_START_SECTION_\nZgodovina\n_START_PARAGRAPH_\nVse do prve svetovne vojne na Golem otoku ni bilo nobenih naselij. Tedaj je Avstro-Ogrska zgradila tabori\xc5\xa1\xc4\x8de za ruske zapornike iz vzhodnih boji\xc5\xa1\xc4\x8d._NEWLINE_Po drugi svetovni vojni so ga leta 1946 jugoslovanske oblasti spremenile v strogi zapor za politi\xc4\x8dne zapornike, po letu 1948 predvsem za informbirojevce. Po sporu s Stalinom je Tito ukazal politi\xc4\x8dne nasprotnike zapreti v posebno tabori\xc5\xa1\xc4\x8de, slovenski politik Edvard Kardelj pa je predlagal Goli otok. Po Titovem ukazu so v obdobju od 1948 do 1963 aretirali 55.633 ljudi in po podatkih UDBE za osrednjo Jugoslavijo 11.650 poslali na Goli otok. Od tega 7235 Srbov, 3341 \xc4\x8crnogorcev, 2586 Hrvatov, 882 Makedoncev in 555 Slovencev. Voja\xc5\xa1ka sodi\xc5\xa1\xc4\x8da so jih na ve\xc4\x8dletno kazen obsodila 5024, \xc5\xa1e 11.650 so jih administrativno kaznovali do enega leta zapora, saj so jih tja po\xc5\xa1iljali komiteji komunisti\xc4\x8dnih partij. Kasneje so na Goli otok po\xc5\xa1iljali tudi morilce, pedofile, spolne prestopnike, torej ljudi, ki so storili huj\xc5\xa1e oblike zlo\xc4\x8dina. Od vseh aretiranih je bilo 21.818 udele\xc5\xbeencev NOB, 9234 profesorjev, u\xc4\x8diteljev, zdravnikov, intelektualcev, 5081 delavcev in kmetov, 4008 \xc5\xa1tudentov in dijakov. Jetniki so bili podvr\xc5\xbeeni mu\xc4\x8denju in prisilnemu delu v kamnolomu, ne glede na vremenske razmere. Poleti pri visokih temperaturah, pozimi pa v hladni burji. Zapornike so pazniki redno tepli in druga\xc4\x8de trpin\xc4\x8dili. Preiskovalce in iskalce politi\xc4\x8dnih nasprotnikov je Komunisti\xc4\x8dna partija Jugoslavije (KPJ) nagradila. Leta 1953 jih je bilo 36 razgla\xc5\xa1enih za narodne heroje, nekateri so postali veleposlaniki v Sovjetski zvezi, ZDA, Kitajski, Zdru\xc5\xbeenih narodih, Kanadi in Indiji._NEWLINE_V \xc4\x8dasu SR Hrva\xc5\xa1ke so v zapor po\xc5\xa1iljali v glavnem politi\xc4\x8dne zapornike, kasneje pa so zapirali tudi ljudi, ki so zakrivili kazniva dejanja (tatvine, umore, ...), v\xc4\x8dasih pa so zaprli tudi mladoletne prestopnike._NEWLINE_Zapor je prenehal z delom leta 1988, leto kasneje pa so ga zapustili in zaprli. Danes Goli otok obiskujejo turisti in pastirji z Raba, ki v\xc4\x8dasih pripeljejo ovce na pa\xc5\xa1o.'